**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2019,

**ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení zákona č. 549/2004 Z. z., zákona č. 571/2007 Z. z., zákona č. 274/2009 Z. z.,  zákona č. 396/2009 Z. z., zákona č. 57/2013 Z. z., zákona č. 145/2013 Z. z., zákona č. 363/2014 Z. z., zákona č. 24/2015 Z. z., zákona č. 153/2017 Z. z., zákona č. 291/2017 Z. z., zákona č. 110/2018 Z. z., zákona č. 2/2019 Z. z. a zákona č. 158/2019 Z. z. sa mení a dopĺňa takto:

1. V § 14 ods. 2 tretia veta znie: „Údaje a informácie z týchto evidencií je povinný poskytnúť Pôdohospodárskej platobnej agentúre13) a na požiadanie aj okresnému úradu.“.

Poznámka pod čiarou k odkazu 13 znie:

„13) § 10 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.“.

2. V § 14 ods. 3 sa za slovo „úradu“ vkladajú slová „a Pôdohospodárskej platobnej agentúre13) na účely podľa osobitného predpisu13a)“.

Poznámka pod čiarou k odkazu 13a znie:

„13a) Napríklad § 16 ods. 7 nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb, § 6 ods. 5 nariadenia vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb, § 60 ods. 5 nariadenia vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka.“.

3. Za § 22 sa vkladá § 22a, ktorý znie:

„**§ 22a**

Vláda Slovenskej republiky upraví nariadením právne vzťahy medzi žiadateľom o poskytnutie podpory podľa osobitného predpisu13a) a Pôdohospodárskou platobnou agentúrou tak, aby bolo podmienkou jej poskytnutia vždy aj preukázanie vlastníckeho, nájomného alebo iného vzťahu k pôde deklarovanej v žiadosti, ktorý oprávňuje žiadateľa túto pôdu užívať alebo obhospodarovať a preukázanie plnenia záväzkov žiadateľa vyplývajúcich z vlastníckeho, nájomného alebo iného vzťahu k pôde deklarovanej v žiadosti, ktorý oprávňuje žiadateľa túto pôdu užívať alebo obhospodarovať.“.

**Čl. II**

Zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení zákona č. 113/2018 Z. z. a zákona č. 154/2019 Z. z. sa mení a dopĺňa takto:

1. Poznámka pod čiarou k odkazu 58 znie:

„58) Napríklad [§ 8a ods. 4 zákona č. 523/2004](https://www.slov-lex.sk/pravne-predpisy/SK/ZZ/2004/523/#paragraf-8a.odsek-4) Z. z. v znení neskorších predpisov, § 16 ods. 7 nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb, § 6 ods. 5 nariadenia vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb, § 60 ods. 5 nariadenia vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka.“.

2. V § 26 ods. 6 sa na konci pripájajú tieto slová: „vrátane podmienok podľa osobitných predpisov58)“.

3. Za § 41 sa vkladá § 41a, ktorý vrátane nadpisu znie:

„**§ 41a**

**Prechodné ustanovenie k úpravám účinným od 1. marca 2020**

Konania o poskytovaní podpory a dotácie v pôdohospodárstve a rozvoji vidieka, začaté podľa predpisov účinných do 29. februára 2020, ktoré sa právoplatne neskončili pred 1. marcom 2020, sa dokončia podľa doterajších predpisov.“.

**Čl. III**

Tento zákon nadobúda účinnosť 1. januára 2020 okrem čl. I bodov 1 a 2 (§ 14 ods. 2 a § 14. ods. 3) a Čl. II, ktoré nadobúdajú účinnosť 1. marca 2020.